b'\n_START_ARTICLE_\nKirpaini\xc5\xb3 kapinynas\n_START_PARAGRAPH_\nKirpaini\xc5\xb3 kapinynas \xe2\x80\x93 pr\xc5\xabs\xc5\xb3 kapinynas Semboje, prie Kirpaini\xc5\xb3, buv. \xc5\xbduvinink\xc5\xb3 apskritis, dab. Povarovka, Kaliningrado sritis. Vietov\xc4\x97 1405 m. minima Kirpaynen vardu.\n_START_SECTION_\nTyrimai\n_START_PARAGRAPH_\nDid\xc5\xbeiausias \xc5\xbeinomas Sembos kapinynas, 1\xc2\xa0km ilgio ir 0,2\xc2\xa0km plo\xc4\x8dio. Jo \xc5\xa1iaurin\xc4\x97 dalis yra vadinamojoje Galgenbergo (Kartuvi\xc5\xb3 kalno) kalvoje. Kapinynas apardytas kasant sm\xc4\x97l\xc4\xaf. Kapinyn\xc4\x85 1877 tyrin\xc4\x97jo V. Benigkas, 1902 m. \xe2\x80\x93 Emilis Holakas ir Karlas \xc5\xa0tadis, 1907 m. \xe2\x80\x93 Adalbertas Becenbergeris, 1929 m. \xe2\x80\x93 Vilhelmas Gert\xc4\x97. I\xc5\xa1tirti 329 kapai._NEWLINE_Mirusieji laidoti sudeginti urnose ar be j\xc5\xb3 su gausiomis \xc4\xafkap\xc4\x97mis. I\xc5\xa1siskiria du senojo gele\xc5\xbeies am\xc5\xbeiaus kapai. Viename j\xc5\xb3 buvo kibiro formos urna, du sidabriniai lazdeliniai smeigtukai, sidabrin\xc4\x97 antkakl\xc4\x97 viela apvyniotais galais, sidabrinis ir \xc5\xbealvarinis \xc5\xbeiedas, 4 ietigaliai, antskydis, pentinas, \xc5\xbe\xc4\x85slai, dir\xc5\xbe\xc5\xb3 sagtys, pjautuvas, peilis, kirvis, dro\xc5\xbetuvas, Domiciano laik\xc5\xb3 Romos moneta. Kitame kape rastos \xc5\xbeirgo kamanos, puo\xc5\xa1tos sidabro ir sidabruotais apkalais, juose pavaizduoti skarab\xc4\x97jai. Rasta akin\xc4\x97 ir rom\xc4\x97ni\xc5\xa1koji seg\xc4\x97, \xc5\xbeiedas, \xc5\xa1ukos, peilis, du dir\xc5\xbeo galo apkalai, skiltuvas, trys \xc4\xafvaraus ilgio ylos, ietigalis, du gal\xc4\x85stuvai, dro\xc5\xbetuvas, adata. \xc5\xa0alia urnos rastas puodukas su miniati\xc5\xabrin\xc4\x97mis \xc4\xafkap\xc4\x97mis._NEWLINE_Kapinyne rasta daug Romos monet\xc5\xb3: Trajano (98-117 m.), Hadriano (117\xe2\x80\x93138 m.), Marko Aurelijaus (161\xe2\x80\x93180 m.), Domiciano, Faustinos II (175 m.), Komodo (180\xe2\x80\x93192 m.). Dalis kapinyno tyrin\xc4\x97jim\xc5\xb3 duomen\xc5\xb3 neskelbta.'